text: Tragedie: Far kører sin søn ihjel
  07 juni 2015 kl. 14.29
  En toårig dreng har søndag mistet livet i en tragisk ulykke på en landejendom ved Tønder.
  En tragisk ulykke på en landejendom kostede søndag eftermiddag en toårig dreng livet, oplyser Syd- og Sønderjyllands Politi.
  Ulykken skete på gårdspladsen på ejendommen, hvor drengens 40-årige far ville bakke med en landbrugsmaskine, formentlig en gummiged.
  - Da han begynder at bakke, bemærker han ikke at sønnen har stillet sig mellem hjulene, fortæller vagtchef Erik Lindholdt fra Syd- og Sønderjyllands Politi til Ritzau.
  Den lille dreng bliver dræbt på stedet, da køretøjet kører hen over ham.
  Ulykken sker på en landejendom i nærheden af Tønder.
  